సాకిబ్ మహమూద్

సాకిబ్ మహమూద్ (జననం 1997 ఫిబ్రవరి 25) ఇంగ్లండ్, లాంకషైర్ తరపున ఆడే ఇంగ్లాండ్ క్రికెటరు. ప్రధానంగా అతను కుడిచేతి ఫాస్టు బౌలరు. అతను 2019 నవంబరులో ఇంగ్లండ్ తరపున తన అంతర్జాతీయ ట్వంటీ20 రంగప్రవేశం చేసాడు. 2022 మార్చిలో తన టెస్టుల్లోకి ప్రవేశించాడు.

ప్రారంభ, దేశీయ కెరీర్ 
మహమూద్ ఇంగ్లాండ్‌లోని బర్మింగ్‌హామ్‌లో పాక్ ఆక్రమిత కాశ్మీర్‌లో మూలాలు కలిగిన బ్రిటిష్ పాకిస్తానీ తల్లిదండ్రులకు జన్మించాడు. 

2019 ఏప్రిల్‌లో మహమూద్, 2019 రాయల్ లండన్ వన్-డే కప్‌లో, వరుసగా రెండు లిస్టు A మ్యాచ్‌లలో ఐదు వికెట్ల చొప్పున తీసిన లాంకషైర్ మొదటి బౌలరయ్యాడు.

2021 మేలో, యార్క్‌షైర్‌తో జరిగిన 2021 కౌంటీ ఛాంపియన్‌షిప్ మ్యాచ్‌లో మహమూద్ 5/47తో ఫస్ట్-క్లాస్ క్రికెట్‌లో తన తొలి ఐదు వికెట్లు సాధించాడు. 

2022 ఏప్రిల్‌లో ది హండ్రెడ్ 2022 సీజన్ కోసం అతన్ని ఓవల్ ఇన్విన్సిబుల్స్ కొనుగోలు చేసింది.  అయితే, తరువాతి నెలలో వెన్ను ఫ్రాక్చర్ కారణంగా మిగిలిన సీజనంతా ఆడలేదు. 

మహమూద్ లివర్‌పూల్ FC అభిమాని.

అంతర్జాతీయ కెరీర్ 
2019 సెప్టెంబరులో న్యూజిలాండ్‌తో జరిగే సిరీస్ కోసం ఇంగ్లాండ్ టెస్టు, ట్వంటీ 20 ఇంటర్నేషనల్ (T20I) స్క్వాడ్‌లలో మహమూద్‌కు చోటు దక్కింది. 

మహమూద్ 2019 నవంబరు 3 న న్యూజిలాండ్‌తో జరిగిన మ్యాచ్‌లో ఇంగ్లాండ్ తరపున తన తొలి T20I ఆడాడు.

2020 ఫిబ్రవరి 9 న దక్షిణాఫ్రికాతో జరిగిన మ్యాచ్‌లో ఇంగ్లండ్ తరపున మహమూద్ తన ODI అరంగేట్రం చేశాడు 

2021 ఆగస్టులో, గాయం కారణంగా స్టూవర్ట్ బ్రాడ్ సిరీస్‌లో మిగిలిన మ్యాచ్‌లకు దూరమైన తర్వాత, భారత్‌తో జరిగిన రెండో టెస్టు కోసం మహమూద్‌ని ఇంగ్లాండ్ జట్టులో చేర్చారు.  2022 ఫిబ్రవరిలో మహమూద్ మళ్లీ ఇంగ్లండ్ టెస్టు జట్టులో ఎంపికయ్యాడు, ఈసారి వెస్టిండీస్‌తో జరిగే సిరీస్ కోసం. 

మహమూద్ 2022 మార్చి 16 న ఇంగ్లండ్ తరపున వెస్టిండీస్‌పై టెస్టు రంగప్రవేశం చేశాడు.

ఆట శైలి 
మహమూద్ బౌలింగ్ యాక్షను, అతని వేగం, రివర్స్-స్వింగునూ యార్కర్లనూ ఉపయోగించడం - ముఖ్యంగా చివరి ఓవర్లలో - వీటి వలన అతన్ని వకార్ యూనిస్‌తో పోలుస్తారు.

మూలాలు 

ఇంగ్లాండు క్రికెట్ క్రీడాకారులు
జీవిస్తున్న ప్రజలు
1997 జననాలు